Document ID: /roh_data/filtered/fineweb-2-filterrobots_roh.jsonl.gz/73514

Differents indizis mussian ch'il mastgel ch’ha in pail beige fitg marcant pudess esser immigrà dal Piemunt tras il Tessin en il Grischun. L'analisa genetica è vegnida instradada. Las enconuschientschas da quella vegnan previsiblamain ad esser avant maun il matg. Las analisas fa il Laboratori da biologia da conservaziun da l'Universitad da Losanna. L'ibrid supponì è vegnì sajettà da la surveglianza da chatscha en enclegientscha cun l'Uffizi federal d'ambient.
Lescha da chatscha prevesa eliminaziun d'ibrids
Ord vista da la protecziun da las spezias saja impurtant ch'ils animals ibrids vegnian sajettads, per ch'els na possian betg sa reproducir. Cas cuntrari pudess quai avair consequenzas negativas a lunga vista per la populaziun da lufs. La legislaziun federala da chatscha pretenda, ch'ibrids supponids ston vegnir sajettads da las autoritads executivas chantunalas en cas da suspects motivads.
L'emprima giada vesì il luf ibrid supponì hajan ins la fin da december 2021 a Domodossola, communitgescha il chantun. Las autoritads talianas partan dal fatg ch'i sa tracta d'in descendent d'ina cruschada da luf e chaun, ch'è emigrà da la regiun Alessandria en il Piemunt.